สำนักงานประกันสังคม ชี้แจง การคืนเงินกรณีนายจ้างและผู้ประกันตน จ่ายเงินสมทบเกิน
สำนักงานประกันสังคม ชี้แจง การคืนเงินกรณีนายจ้างและผู้ประกันตน จ่ายเงินสมทบเกินจากกรณีที่สื่อมวลชนนำเสนอข่าว ว่า สำนักงานประกันสังคมมีมาตรการช่วยเหลือเยียวยานายจ้างและลูกจ้างผู้ประกันตนมาตรา 33 จะได้รับการลดหย่อนอัตราการส่งเงินสมทบ ทั้งในส่วนของนายจ้างและในส่วนของลูกจ้าง ซึ่งลูกจ้างจะได้รับเงินส่วนต่างคืนเดือนละ 600 บาท เป็นเวลา 3 เดือน จำนวน 1,800 บาท โดยจะโอนเข้าบัญชีธนาคารของลูกจ้าง หรือปรากฏในบางสื่อว่าข่าวดีสิ้นเดือนนี้มนุษย์เงินเดือนได้เงินคืน 1,200 บาท จากประกันสังคมนั้นนางพิศมัย นิธิไพบูลย์ หัวหน้าผู้ตรวจราชการกรม สำนักงานประกันสังคม ในฐานะโฆษกสำนักงานประกันสังคม เปิดเผยว่า กรณีการหักเงินสมทบช่วงสถานการณ์การแพร่ระบาดจากเชื้อไวรัสโควิด-19 เพื่อบรรเทาความเดือดร้อนของนายจ้าง ลูกจ้าง ผู้ประกันตน สำนักงานประกันสังคมได้มีมาตรการช่วยเหลือ ในเรื่องของการลดอัตราเงินสมทบให้ผู้ประกันตนมาตรา 33 จากเดิมร้อยละ 5 เหลือร้อยละ 1 นายจ้างจากร้อยละ 5 เหลือร้อยละ 4 และส่วนของผู้ประกันตนมาตรา 39 เดิมจากร้อยละ 9 เหลือร้อยละ 1.8 (เดือนละ 86 บาท) เป็นระยะเวลา 3 เดือน (มีนาคม - พฤษภาคม 2563) ทั้งยังขยายการนำส่งเงินสมทบดังกล่าวออกไปอีก เป็นระยะเวลา 3 เดือน คือ เงินสมทบเดือนมีนาคม ให้จ่ายวันที่ 15 กรกฎาคม 2563 เงินสมทบเดือนเมษายน ให้จ่ายวันที่ 15 สิงหาคม 2563 เงินสมทบเดือนพฤษภาคม ให้จ่ายวันที่ 15 กันยายน 2563 จากการขยายการนำส่งเงินสมทบดังกล่าวข้างต้นออกไป 3 เดือน พบว่า มีนายจ้างบางรายได้หักเงินสมทบผู้ประกันตนงวดเดือนมีนาคม 2563 ในอัตราเดิมร้อยละ 5 และนำส่งสำนักงานประกันสังคมแล้วนั้น ผู้ประกันตนที่ชำระเกินกลุ่มนี้ ขอให้นายจ้างยื่นเรื่องขอรับเงินสมทบส่วนที่ชำระเกินคืน โดยสำนักงานประกันสังคมจะจ่ายเงินคืนผ่านทางนายจ้างเพื่อคืนเงินส่วนที่เกินให้กับลูกจ้างผู้ประกันตนต่อไป สำหรับผู้ประกันตนมาตรา 39 สามารถยื่นเรื่องขอรับเงินสมทบคืน โดยจัดส่งเอกสารทางไปรษณีย์ลงทะเบียนไปที่สำนักงานประกันสังคมกรุงเทพมหานคร/จังหวัด/สาขา ที่ท่านสะดวกโฆษกสำนักงานประกันสังคม กล่าวต่อว่า เพื่ออำนวยความสะดวกให้แก่นายจ้าง หรือผู้ประกันตนที่นำส่งเงินสมทบเกินจำนวนที่ต้องชำระ เลขาธิการสำนักงานประกันสังคม ได้เร่งออกระเบียบสำนักงานประกันสังคม “ว่าด้วยการขอรับเงินสมทบที่นำส่งไว้เกินจำนวนที่ต้องชำระคืน (ฉบับที่ 2) พ.ศ. 2563” ลงวันที่ 21 เมษายน พ.ศ. 2563 ให้นายจ้างหรือผู้ประกันตนที่นำส่งเงินสมทบเกินจำนวนสามารถยื่นคำร้องขอรับเงินคืนพร้อมสำเนาเอกสารประกอบ ต่อสำนักงานประกันสังคมด้วยวิธีการทางไปรษณีย์ลงทะเบียนตอบรับ โทรสาร (Fax) ไปรษณีย์อิเล็กทรอนิกส์ (e-mail) หรือแอปพลิเคชันไลน์ได้ หากมีข้อสงสัยสามารถสอบถามได้ที่โทรศัพท์สายด่วน 1506 ให้บริการ 24 ชั่วโมง